OpenLLM-France/wikimedia huggingface dataset:
# Maud Ankaoua

Maud Ankaoua (1971ko urriaren 23a) frantziar finantza aholkularia eta idazlea da.

## Biografia
### Hezkuntza

Maud Ankaouak nazioarteko finantzak ikasi zituen Nottingham eta Oxforden, Erresuma Batuan. Parisko Ikasketa Politikoen Institutuan graduatu zen, non bere promozioko onena izan zen.

### Ibilbidea

Hasieran, publizitate agentzia bat zuzendu zuen. Hala ere, bihotzeko sortzetiko malformazio batek galga jarri zion bere ibilbideari.
2000. urtean, Maud Ankaoua startup enpresa zenbaiten finantza-zuzendaritzan jarduten zuen, batez ere informazioaren eta komunikazioaren teknologia berrien sektorean. 2010ean bere enpresa saltzea erabaki zuen, eta, segidan, bost asteko bidaia antolatu zuenHimalaiara, sherpa batekin.
Maud Ankaouak teknologiako eta osasuneko liderrak eta inbertsio-funtsak aholkatzen ditu. iiAwards et innovators under 35 sarien epaimahaian parte hartu zuen.

### Literatur ibilbidea

2017an, Maud Ankaouak lehen eleberri bat idatzi zuen, Kilomètre zéro: Le chemin du bonheur, bere historia pertsonalean oinarrituta. Bere lagun onenak eskatuta, pertsonaia nagusiak, Maëllek, start-up baten finantza-zuzendariak bere egunerokoa parentesi artean jartzen du Annapurnako igoera bat egiteko.
Giza harremanen zale amorratua da, eta ongizate pertsonalaren eta norberaren bilaketaren inguruko literatura feel-good batean aritzen da.
2023an argitaratutako Plus jamais sans moi liburuan, emakume protagonista bere buruaren bila ateratzen da, oraingoan Donejakue bideetan.

## Bibliografia

* Kilomètre zéro: le chemin du bonheur, Eyrolles, 304 p., 2017 ISBN 978-2212567434
* Respire!: Le plan est toujours parfait, Eyrolles, 320 p., 2020 ISBN 9782212572384
* Le coffret d'inspirations, Eyrolles, 2021 ISBN 9782416003707
* Plus jamais sans moi, Eyrolles, 2023 ISBN 9782416008382

## Erreferentziak

* 1 2 3 4 Maud Ankaoua (auteur de Kilomètre zéro). .
* ↑ Maud Ankaoua - Tous les livres - Librairie Eyrolles. .
* ↑ Kilomètre Zéro de Maud Ankaoua, une leçon de sagesse et des montagnes d’émotions. 2019-10-01.
* ↑ Livres : "Kilomètre zéro", s'ouvrir à soi. .
* ↑ Les 15 livres feel good à lire au coin du feu. 2021-12-27.
* ↑ Bornais, Marie-France. «Respire ! Le Plan est toujours parfait» de Maud Ankaoua: se connecter au cœur et au corps. .

## Kanpo estekak

* Datuak: Q112847072
# Sony/ATV Music Publishing

Sony Music Publishing musika argitaratzeaz arduratzen den enpresa bat da, Sony Entertainment-en parte dena. Mundu osoko musika-publikatzaile handiena da, 4.86 milioi abesti argitaratzearen arduradun dena, 2020ko martxoko datuen arabera. 1995ean Lew Grade-k sortutako enpresa hau Sony Music Publishing eta ATV Music enpresen batzearen ondorio da; bigarrena, garai hartan, Michael Jackson buru zen enpresa izanik, 1985etik aurrera.

## Erreferentziak

* ↑ «Sony Music Publishing» https://www.sonymusicpub.com/ (Noiz kontsultatua: 2020-08-06).
* ↑ https://www.sony.net/SonyInfo/IR/library/presen/er/pdf/20q1_supplement.pdf
* 1 2 «Sony/ATV» www.sonyatv.com (Noiz kontsultatua: 2020-08-06).
* ↑ (Gaztelaniaz) «Sony le compra a los herederos de Michael Jackson su parte de Sony/ATV Music» Efe Eme 2016-03-16 (Noiz kontsultatua: 2020-08-06).
* ↑ «A Timeline of Michael Jackson's Best Bet: The Sony/ATV Catalog» Billboard 2016-03-16 (Noiz kontsultatua: 2020-08-06).

## Kanpo estekak

* Datuak: Q333040
* Multimedia: Sony/ATV Music Publishing / Q333040
# Spotify

Spotify streaming bidez DRM erabiltzen duen musika erreproduzitzeko aplikazioa da. Diskoetxe independente eta handietako musika eskaintza zabala dago, besteak beste Sony, EMI, Warner Music, eta Universal. 2008ko urrian plazaratu zen, eta 2010eko irailaren 15an zerbitzuak gutxi gorabehera hamar milioi erabiltzaile zituen. Hurrengo urtean, 2011ko azaroan, bi milioi eta erdi erabiltzaile ordainpekoak bazituztela iragarri zuten.
Microsoft Windows, MAC OS X eta Linux (azken horretan, ordainpeko bertsioetan bakarrik) sistema eragileetan eta mugikorretako Symbian, iPhone eta Android sistema eragiletan erabilgarri dago. Artistaren arabera, albumaren arabera edo erabiltzaileak sortutako erreprodukzio-zerrendetan bilatutako gai musikalak entzuteko aukera ematen du.

## Historia

Spotify AB enpresak garatzen du: egoitza Stockholmen du, Suedian, eta etxe nagusia, Ingalaterran.
Spotify hiru kontu edo erabiltzaile motatan egituratuta dago. Horietako bat ordainpekoa da eta beste biak, doakoak. Doako kontuak dituzten erabiltzaileak bitan banatzen dira: batetik, libreak, gonbidapenaren bitartez sortuak direnak eta publizitatearen truke mugagabeko kontsumoa dutenak, eta bestetik, irekiak, web orrian bertan izena eman dutenak eta hilero 20 orduko kontsumoa dutenak. Azken erabiltzaileak zenbait diskoetxeren pista entzun ahal du, baita zigilu independenterenak, multinazionalarenak ere, maiz eguneratzen den listatu baten arabera.

## Erreferentziak

* ↑ Spotify News 2011/11/23 "Spotify reaches 2.5 million paying subscribers"

## Kanpo estekak

* https://www.spotify.com/
* Datuak: Q689141
* Multimedia: Spotify / Q689141
# Maribel Medina

Maribel Medina (Iruñea, Nafarroa Garaia, 1969) nafar idazlea eta kultur sustatzailea da. Irakurzaletasuna sustatzen egindako ekarpenagatik da ezaguna, batez ere landa eremuan. 2024an, haren Mi Pueblo Lee elkarteak Irakurzaletasuna Sustatzeko Sari Nazionala jaso zuen, Kultura Ministerioak emana.

## Ibilbidea

Idazketan eta filantropian erabat murgildu aurretik, hainbat argitaletxerentzat lan egin zuen Medinak, eta matematika irakaslea ere izan zen. Women's Time gobernuz kanpoko erakundearen sortzailea da, eta "Emakumea + Hezkuntza = Garapena" da bere leloa. Gainera, Laura Terraux forentsea eta Thomas Connors Interpoleko agentea protagonista dituen La Trilogía de la Sangre eleberri beltz sortagatik da ezaguna.
2016an, Almoradiel Lee literatur jaialdiaren lehen edizioa antolatu zuen La Puebla de Almoradielen, Toledon, idazleek herri txikietara egindako bisita ezohikoa zela egiaztatu ondoren. Literatur jaialdi hori Medinak 2020an sortutako Mi Pueblo Lee elkartearen aitzindaria izan zen. Landa eremuan irakurzaletasuna sustatzeko lan egiten du elkarteak, herri eta hirietako biztanleen artean literatura eskuratzeko aukerak orekatuz. Elkarteak jaialdi literario ibiltariak antolatzen ditu, kultura ekitaldi literarioetara sarrera gutxiago duten eremuetara eramanez.

## Lanak

* 2014 – Sangre de barro. Trilogía de la sangre 1. Embolsillo argitaletxea. ISBN 978-84-16087-38-9.
* 2015 – Sangre intocable. Trilogía de la sangre 2. Embolsillo argitaletxea. ISBN 978-84-16363-50-6.
* 2019 – Sangre entre la hierba. Trilogía de la sangre 3. Embolsillo argiletxea. ISBN 978-84-17108-95-3.
* 2019 – El niño hoja. Javier Riparen ilustrazioekin. Cazador de Ratas. ISBN 9788417646349.

## Aintzatespenak

* 2024an, Espainiako Kultura Ministerioak Irakurzaletasuna Sustatzeko Sari Nazionala eman zion Mi Pueblo Lee elkarteari. Sari honek elkarteak landa eremuetan irakurzaletasuna sustatzeko egin duen ibilbidea eta nazio mailan izan duen eragin kulturala saritzen ditu.

## Erreferentziak

* 1 2 La Asociación ‘Mi Pueblo Lee’ y el podcast ‘No eran molinos. Clásicos de la Literatura Española’, Premios Nacionales al Fomento de la Lectura 2024. .
* ↑ EPE. (2024-06-17). «La asociación ‘Mi Pueblo Lee’ y el podcast ‘No eran molinos. Clásicos de la Literatura Española’, Premios Nacionales al Fomento de la Lectura» El Periódico de España.
* ↑ «Ediciones Maeva - Autores» www.maeva.es.
* ↑ S.L, EDICIONES PLAZA. «‘Sangre entre la hierba’, novela negra sobre trata de personas de Maribel Medina» Cultur Plaza.
* ↑ Muñiz, Ana Lena Rivera. (2019-10-01). «Maribel Medina, presidenta de Women's Time y autora novela negra.» Actualidad Literatura.
* ↑ UBPGSOLUTIONS. (2018-11-05). «Laura Sepúlveda: "El Festival Literario Almoradiel Lee es el único de estas características que hay en todo el país"» ManchaInformación.
* 1 2 «La Asociación ‘Mi Pueblo Lee’ y el podcast ‘No eran molinos', Premios Nacionales al Fomento de la Lectura 2024» El Español 2024-06-17.

## Kanpo estekak

* Datuak: Q126713751
# Giovanni Paolo Lomazzo

Giovanni Paolo Lomazzo (Milan, 1538ko apirilaren 26a-1600eko urtarrilaren 27a) margolaria eta arteari buruzko idazlea izan zen. Bere lanak manierismo berantiarrean kokatzen dira.

## Biografia

Milanera emigratutako Lomazzoko familian jaio zen, eta Giovanni Battista della Cervaren eskutik jaso zuen artista izateko lehen prestakuntza. Rafael eta Michelangeloren eragina izan zuen bere lan artistikoetan, eta bere deskribapenen bidez ezagutzen dugu. Pintore gisa ez da apartekoa, eta estilo berantiar horren adibide tipikoa da. Karrera laburra izan zuen, artean gazte zela itsu geratu baitzen, 1572an. Ordutik aurrera, artearen historialari eta teoriko gisa jardun zuen buru-belarri.
Bere tratatu nagusiak bi izan ziren: Trattato dell 'arte della pittura, 1584an argitaratua; lan honek estetika manieristan garrantzi handia izan zuen. Idea del Tempio della pittura liburuak, 1590ekoa, bestetik ere, zabalkunde handia ezagutu zuen. Bere ekarpen nagusia artearen teorian kontzeptu abstraktuak erabiltzea izan zen.
Giovanni Antonio Figino eta Girolamo Ciocca margolariak izan zituen ikasle.

## Obra
### Margolanak

* Autoritratto, Vienna, Kunsthistorisches Museum (1558 inguru)
* Affreschi, Caronno Pertusella (1560-1566).
* Allegoria della cena quadragesimale (1944an txikituta).
* Cristo nell'orto, Milan, Pinacoteca Ambrosiana (1568).
* Crocifissione, Valmadrera (Lecco), Parrokia (1568).
* Autoritratto come Abate dell'Accademia della Val di Blenio, Milan, Pinacoteca di Brera (1568 inguru).
* Noli me tangere, Vicenza, Pinacoteca Civica (1568).
* Stigmate di san Francesco con i santi Bernardino e Bartolomeo Milan (1568-1570 inguru).
* Crocifissione, Milano, Pinacoteca di Brera (1570 inguru).
* Natività, Boffalora d'Adda (Lodi) (1570).
* Pietà, Inzago (Milano), Ospedale Marchesi (1570 inguru).
* Affreschi e pala d'altare, Milan (1570-1571).
* Cristo nell'orto, Milan (1572).

### Liburuak

Hauek dira ezagunenak:
* Trattato dell'arte de la pittura di Gio. Paolo Lomazzo milanese pittore. Diuiso in sette libri. Ne' quali si contiene tutta la theorica, & la prattica d'essa pittura, Milano, Paolo Gottardo Pontio, 1584.
* Idea del Tempio della pittura, Milán, 1590.

## Iruditegia

* Andremaria eta santuak.
* Noli me tangere.
* Autorretratua.
* Trattato dell'arte della pittura.

## Erreferentziak

* ↑ http://www.artcyclopedia.com/artists/lomazzo_giovan_paolo.html
* ↑ https://www.britishmuseum.org/collection/term/BIOG36107
* ↑ https://gallerease.es/es/artistas/giovan-paolo-lomazzo__aaeba1eb2cb8

## Kanpo estekak

* Datuak: Q982538
* Multimedia: Giovanni Paolo Lomazzo / Q982538
# Folk musika

Folk musika, tradiziozko musika edo musika folklorikoa herriak egindakoa edo herrietako sustraietakoa da. Folk musika, bestetik, musika folkloriko tradizionala ez ezik musika genero garaikidea ere bada eta horrek nolabaiteko anbiguetatea ematen dio kontzeptuari; azken mota hau XX. mendean zehar folklorean oinarrituta garatu zen. Musika folkloriko mota honek fusio-generoak ere biltzen ditu, hala nola folk rocka, folk metala eta beste batzuk. Folk musika garaikidea, oro har, musika folkloriko tradizionalarekiko genero desberdina bada ere, ingeles estatubatuarrean, musika folkloriko tradizionalaren izen bera du eta, sarritan, artista eta leku berberak partekatzen ditu.
Musika folklorikoa edo musika tradizionala da belaunaldiz belaunaldi ahoz (eta gaur egun modu akademikoan ere bai) herri baten balioen eta kulturaren beste zati gisa transmititzen den herri musikaren izendapena. Beraz, izaera edo erro etniko nabarmena du. Musika tradizionalen artean, batzuk jatorritik haratago joan dira, hala nola flamenkoa, jota, tangoa, country musika, samba, cumbia kolonbiarra eta, oro har, denborarekin nolabaiteko garrantzia izan duten erritmo latinoak.

## Europakoa

* Alemanian: Dissidenten taldea.
* Aragoin: Biella Nuei, Titiriteros de Binéfar eta Mallacán taldeak.
* Armenian: Djivan Gasparyan musikaria.
* Asturiasen: Llan de Cubel, Dixebra eta Xera taldeak eta Hevia musikaria.
* Bretainian: Gwendal taldea eta Alan Stivell (1944-), musikaria.
* Eskandinavian: Hedningarna eta Garmarna taldeak.
* Eskozian: Capercaillie taldea, Allyth Mc Cormack abeslaria eta Alasdair Fraser musikaria.
* Euskal Herrian: Taldeen artean aski ezagunak dira Sorotan Bele, Alboka, Amaren alabak, Alaitz eta Maider, Hiru Truku, Tapia eta Leturia, Oreka Tx, Oskorri, Ugarte Anaiak, Xarnege eta Bizardunak. Musikarien artean famatuak dira Juan Mari Beltran, Iker Goenaga, Kepa Junkera, Kaxiano, Ibon Koteron, Joxan Goikoetxea eta Tomas San Miguel.
* Finlandian: Värttinä
* Gaztelan: Celtas Cortos (beste estilo batzuekin nahastuta) eta La Musgaña taldeak.
* Galizian: Faltriqueira, Luar na lubre eta Milladoiro taldeak eta Cristina Pato, Xose Manuel Budiño eta Carlos Nuñez musikariak.
* Georgian: Trio Mandili
* Katalan Herrietan: Al Tall eta L'Ham de Foc taldeak.
* Korsikan: Canta U Populu Corsu eta I Muvrini.
* Irlandan: The Chieftains, Clannad, The Dubliners, Nightnoise eta Planxty taldeak eta Paddy Moloney, Liam O'Flynn, Bill Whelan eta Sharon Shannon musikariak.
* Laponian: Mari Boine, Sofia Jannok, Wimme Saari, Nils-Aslak Valkeapää, Ánde Somby eta Jonne Järvelä musikariak.
* Okzitanian: Xarnege taldea.
* Udmurtian: Buranovskie Babuxki taldea.

## Amerikakoa

* AEBetan: Country, Cajun eta amerindiarren musikak.
* Argentinan: Atahualpa Yupanqui taldea eta Mercedes Sosa abeslaria.
* Bolivian: Savia Andina eta Los Kjarkas taldeak.
* Kanadan: La Bottine Souriante taldea eta Loreena McKennitt abeslaria.
* Txilen: Quilapayún taldea eta Violeta Parra eta Victor Jara abeslariak.

## Erreferentziak

* ↑ Euskalterm: [Musika Hiztegia] [2011]

## Kanpo estekak

* Datuak: Q43343
* Multimedia: Folk music / Q43343
# K-19: The Widowmaker

K-19: The Widowmaker (euskaraz K-19: Alargungilea) 2002ko Kathryn Bigelow estatubatuar zinema zuzendariaren hondamedi eta gerra filma da. Bertan, Harrison Ford, Liam Neeson eta Peter Sarsgaard aktoreek antzeztu zuten.
1961eko uztailaren 5ean sobietar K-19 itsaspeko nuklearrak izan zuen istripuan oinarrituta dago: haren arabera, itsaspekoak bere eraikuntzan zein zerbitzuan sartzean izan zituen istripu eta hildako ugari nahiz ustezko zorte txarrarengatik Widowmaker (Alargungilea) ezizena jaso omen zuen, baina hori ez da egia, benetako istorioan itsaspekoak ez baitzuen lehenago ezizenik eta ondoren sobietar itsasgizonek eman zioten ezizena Hiroshima izan baitzen.

## Argumentua

Oharra: Atal honek istorio osoa edo amaiera argitzen du.
Mihhail Polenin (Liam Neeson) kapitainak bere eskifaiaren konfiantza eta estimua izateaz gain, Sobietar Itsas Armadan begirune eta esperientzia gehien duen itsaspeko kapitaina da. Halere, K-19 itsaspekoaren agintea kendu diote, agintariek itsaspekoa aurreikusitako egunerako bezala prest egongo ez dela erabaki baitute. Ordezkoa Alexei Vostrikov (Harrison Ford) kapitaina da, burdinazko borondateko ofiziala. K-19 itsaspekoa garaiz itsasoratu da, 1961eko uztailaren 18ko arratsaldeko 16:00etan. Filma hamarkada luzeetan zehar Sobietar Batasuna eta Errusiako Gobernuek ezkutuan eduki zuten egiazko gertakarian oinarritua da.

## Aktoreak

* Harrison Ford: Alexei Vostrikov kapitaina, komandante ofiziala
* Liam Neeson: Mikhail "Misha" Polenin, bigarren ofiziala
* Peter Sarsgaard: Vadim Radtchenko, erreaktore ofiziala
* Joss Ackland: Zolentsov mariskala, defentsa ministroa
* John Shrapnel: Bratyeev almirantea
* Donald Sumpter: Gennadi Savran kapitaina, mediku ofiziala
* Tim Woodward: Konstantin Partonov almirante-ordea
* Steve Nicolson: Yuri Demichev kapitaina, torpedo ofiziala
* Ravil Isyanov: Igor Suslov, ofizial politikoa
* Christian Camargo: Pavel Loktev, erreaktore teknikaria

## Ikus gainera

* K-19 itsaspekoa

## Kanpo estekak

* K-19: The Widowmaker filmaren IMDBko fitxa irakurgai (Ingelesez)
* Datuak: Q662342
# Han Solo

Han Solo Star Wars film saga ospetsuko fikziozko pertsonaia bat da. Jatorrizko trilogiako pertsonaietako bat da, Harrison Fordek interpretatua.

## Pertsonaiaren istorioa

Inperioko indarrek kontrabandistarik bilatuenetariko bat izan aurretik, Han Solo garraio-ontzi bat pilotatzeaz arduratzen zen stormtrooper edo soldadu inperial bat zen. Bere bidaietako batean Chewbacca wookieea ezagutu zuen, esklabo eramana zena. Hanek bizitza salbatu zion, eta hala wookiee erraldoiak bere errespetua aurkezten dio eta Hanekin bizitza zor bat hartzen du. Une horretatik aurrera biak Inperio Galaktikoaren bizkar galaxia osoan zehar bidaiatzen duten kontrabandista bihurtzen dira.

### Solo kapitaina

Han Solo Milurteko Belatza izeneko ontziko giza kapitaina da. Bere kontrabandozko entregetako batean, balio handiko kargamentu bat askatu behar izaten du guardia inperialek atxilotua izatea eragozteko. Horrek Jabba Hutta gangsterrarekin diru zor handia sorrarazten dio.

### Pilotu errebeldea

Luke Skywalker eta Obi-Wan Kenobi ezagutu ditu Tatooine planetako taberna batean, Alderaan planetara joateko pilotu baten bila ari direnean. Han Solo kontratatu dute hartarako, baina Alderaan planetak egon beharko lukeen tokira iristean, planeta suntsitun dutela dakusate, eta darabiltten ontzia, Milurteko Belatza, Inperio Galaktikoaren Izar Hiltzaileak harrapatu du. Han Solo salbatu dute Luke Skywalkerren arreba Leia Organa printzesa eta salbu eramaten dute Yavin planetako base errebeldera.

### Solo jenerala

Izar Hiltzailearen suntsipenean parte hartu ondoren, Aliantza Errebeldearekin bat egin du eta Leiarekin ihes egin Hoth planetako base errebelde berritik. Karbonitan izoztu dute Bespin planetara bere lagun zahar Lando Calrissianen laguntzaren bila iritsi ondoren, horrek traditu baitu, Inperioak hiria suntsituko duelako mehatxupean. Inperio Galaktikoak Boba Fett ordainsari bilatzaileari eman dio: horrek karbonitan izozturik Jabba Huttaren jauregira darama, berak Han Solori prezioa jarri baitzion. Bertan, Luke Skywalkerrek, Chewbaccak, Leiak eta Landok salbatu dute. Guztiek bidaiatu dute Sullusten dagoen flota errebelderaino. Hortik Inperio Galaktikoak sortutako Izar Hiltzaile berriaren aurkako erasoa antolatu dute. Armada errebeldearen jeneral izendatua izan ondoren, Han Solok garaiz desaktibatu du Endor planetako Endor Ilargi basotsuan zegoen Izar Hiltzailearen ezkutu babeslea eta horrela, Inperioa garaitu dute. Handik lau urtera, Leia Organarekin ezkondu da eta harekin hiru seme-alaba izan zituen: Jaina Solo eta Jacen Solo bikiak eta Anakin Solo txikia.

## Kanpo estekak

* Datuak: Q51802
* Multimedia: Han Solo / Q51802
# Xah

Xaha, batzuetan shaha, ingelesaren eraginez (persieraz: شاه‎, šāh, "errege") Irango erregeek jasotzen zuten titulua zen. Hitza jatorriz Persiar inperioko Akemenestar garaitik dator eta hizkuntza askotara iragan da.
Antzina, Pertsiako enperadoreak xāhān xāh ("erregeen errege") titulua jasotzen zuen eta emakumezkoek, sahbanu (persieraz, شهبانو, «erregina»); titulu hori hiru enperatrizek bakarrik zerabilten: Purandojt-ek eta Azarmidojt-ek, K.o. 630. urtean, eta Farah Dibak, Mohammad Reza Pahlavi, Irango azken xah izan zenaren emazteak, 1979ko Irango Iraultzak kargugabetua.
Xah edo sahbanu-en semeak sahzada dira (shahzada hitzetik eratorria, “xaharen semea” edo “printzea”) eta alabak, xazad ("xaharen alaba" edo "printzesa").

## Erreferentziak

* ↑ Berria. Estilo Liburua. .

## Kanpo estekak

* Datuak: Q184299
* Multimedia: Monarchs of Persia / Q184299
# Casino Miami Jai-Alai

Casino Miami Jai-Alai (lehen Miami Jai-Alai Fronton deitua) 6.500 ikuslearentzako lekua duen estadio eta kasinoa da, Miamiko 3500 N.W. 37. Etorbidean dagoena. Bertan zorizko joko eta zesta puntaz gain, musika emanaldiak ere egiten dituzte, The Allman Brothers Band, Black Sabbath, Bruce Springsteen eta Frank Sinatra ere egonda.
1926an eraikia, 1970eko eta 1980ko hamarkadatan hiriko espektakulu nagusienetariko bat izan zen, AEBetako Jai alai pilotaleku nagusietako bat. Izan ere, pilota partidu batean ikusle gehien izan dituen ekitaldia ospatu zuen, 1975eko abenduaren 27an 15.502 lagun bildu zituelako. Garai haietan "zesta puntaren Yankee Stadium" (ingelesez: The Yankee Stadium of Jai Alai) ezizena zuen.
Hala ere, pilotarien greba eta jendarteko gustuen aldaketaren ondorioz, negozioa galdu egin zen. Porrot egin ondoren, ABC Funding taldeko enpresa batek 2014an erosi zuen.

## Erreferentziak

* ↑ Jai-alai.info. Miami Jai-alai. .
* ↑ setlist.fm. Jai-Alai Fronton, Miami, FL, USA Concert Setlists. .
* ↑ Hale, Nathan. Miami Casino Sells For $155M In Ch. 11 Auction - Law360. (Noiz kontsultatua: 2014-11-19).

## Kanpo estekak

* Webgune ofiziala
* Datuak: Q17182494
* Multimedia: Casino Miami / Q17182494
# Divinka

Divinka Eslovakiako udalerri bat da, Žilinako barrutian kokatuta. 5,17 km²ko azalera du eta 1051 biztanle 2017ko datuen arabera.

## Historia

Idatzizko lehen aipamena 1393. urtekoa da.

## Demografia
### Bilakaera demografikoa

* Biztanleria
* Datu-iturria: Počet obyvateľov SR k 31. 12. 2017

## Kanpo estekak

* Udalaren webgunea
* Datuak: Q779370
* Multimedia: Divinka / Q779370
# Manila Jai Alai

Manila Jai Alai Welton Becket eta Walter Wurdemann estatubatuar arkitektoek diseinaturiko Jai alai pilotalekua izan zen. 1940an eraiki zuten Streamline Moderne estiloan eta Manilako guduan bizirik irautea lortu zuen. Asia osoko Art Déco eraikinarik finetariko bat izan zen. Protesta asko izan zirelarik ere, 2000. urtean Lito Atienza Manilako alkateak eraikina eraisteko agindua eman zuen. Hiriko epaitegi nagusia eraikitzeko asmoa bazuen ere, ez zuen inoiz egin.
Zesta puntak oso zale amorratuak zituen Filipinetan eta apostuen ondorioz zenbait hildako ere izan ziren frontoian. 1986an, aurrez aurreko akordioak egiteagatik, zesta punta debekatu zuten herrialde osoan.

## Erreferentziak

* ↑ Ellerbe Becket. Jai Alai Auditorium Manila, Philippines. .
* 1 2 Villalon, Toti. (2012-7-15). «Remember jai alai: Stop making Manila heritage demolition victim» Philippine Daily Inquirer.
* ↑ Armand Nocum; Jerome Aning. (2010-07-25). «Palace, City Hall reject pleas for Jai alai building» Philippine Daily Inquirer: 5..
* ↑ Villalon, Toti. (2012-07-15). «Remember jai alai: Stop making Manila heritage demolition victim» Philippine Daily Inquirer.

## Kanpo estekak

* Datuak: Q6749689
* Multimedia: Manila Jai Alai Building / Q6749689
# México pilotalekua

México pilotalekua (gaztelaniaz: Frontón México) Mexiko Hirian dagoen Jai alai pilotaleku bat da, Errepublika plazan. Eraikina Art Déco estiloan eraikia dago.
1929an inauguratu zen. 1996ko urriaren 2an soldata ordainketa ezarengatik bertako langileek behin betiko itxi zuten. 2017ko martxoaren 10ean berrirekia izan zen. Barnean euskal pilotaz gain, boxeo jaialdiak eta ikuskizunak ospatu izan dira. Mexiko Hirian estaldura izan zuen lehenbiziko kirol-gune handia izan zen.

## Erreferentziak

* ↑ 21 urteren ondoren, onenekin. 2017ko martxoaren 7a. Berria.eus

## Kanpo estekak

* Datuak: Q19949971
* Multimedia: Frontón México / Q19949971
# Tianjingo pilotalekua

Tianjingo pilotalekua edo S.A.I Forum (txinera sinplifikatuz: 原回力球馆; pinyinez: Yuán huílì) Txinako Tianjin hiriko Jai alai pilotalekua izan zen. Via Marchese di S. Giuliano kalean (egun Minzulu kalean) zegoen, hiriko italiar barrutian.
Gian Galeazzo Ciano Mussoliniren suhia kondearen laguntzarekin, V. Fumagalli enpresariak sustatua eta Bonetti eta Kessler arkitektoek exekutatua, 1934ko irailaren 20an inauguratu zuten. Bere garaiko Txinan, areto estalirik handiena izan zen. Bertan Jose Maria Iriondo Urkidik eta bere semea, Jose Maria Iriondo Azpirik- Txinan jaiotako lehen pilotaria- jokatu zuten. Lau solairuko eraikina da, hormigoiez eta altzairuz egina eta itsasargi moduko dorre oktogonal batez errematatua. Bigarren Mundu Gerraren ondoren, negozioa itxi zuten eta eraikina sindukatuen eskuetara pasa zen. 1958an Guan Songjianek birmoldatu zuen eta Herriaren Antzoki Handia bilakatu zen. 2007tik aurrera, Marco Polo Klubaren (马可波罗俱乐部) egoitza da.

## Erreferentziak

* ↑ (Gaztelaniaz) Sánchez Beltrán, Juan Pablo. (2011ko uztaila). «Frontones de pelota vasca en China» Revista del Instituto Confucio de Valencia (Valentzia) 7 (4): 74-78..
* ↑ 原回力球场(Txineraz)
* ↑ (Txineraz) 天津市第一工人文化宫忆旧. .

## Kanpo estekak

* Datuak: Q10911196